“กบน.” เคาะตรึงราคา “ดีเซล” 34.94 บ./ลิตร บรรเทาค่าครองชีพประชาชน
“กบน.” มีมติให้คงราคาน้ำดีเซลไว้ที่ลิตรละ 34.94 บาท เพื่อช่วยแบ่งเบาภาระของประชาชน ซึ่งเป็นการตรึงราคาต่อเนื่องเป็นสัปดาห์ที่ 3
“กบน.” มีมติให้คงราคาน้ำดีเซลไว้ที่ลิตรละ 34.94 บาท เพื่อช่วยแบ่งเบาภาระของประชาชน ซึ่งเป็นการตรึงราคาต่อเนื่องเป็นสัปดาห์ที่ 3
4 ก.ค. 2565

นายวิศักดิ์ วัฒนศัพท์ ผู้อำนวยการ สำนักงานกองทุนน้ำมันเชื้อเพลิง เปิดเผยว่า ที่ประชุมคณะกรรมการบริหารกองทุนน้ำมันเชื้อเพลิง (กบน.) พิจารณาทบทวนราคาขายปลีกน้ำมันดีเซลประจำสัปดาห์ โดยมีมติให้คงราคาน้ำดีเซลไว้ที่ลิตรละ 34.94 บาท เพื่อช่วยแบ่งเบาภาระของประชาชนในช่วงเวลานี้ โดยเป็นการตรึงราคาต่อเนื่องเป็นสัปดาห์ที่ 3
ทั้งนี้ สถานการณ์ราคาน้ำมันเชื้อเพลิงในตลาดโลกยังมีความผันผวนค่อนข้างสูง โดยราคาน้ำมันดีเซลเมื่อวันที่ 10 มิ.ย.65 อยู่ที่ 172.77 เหรียญสหรัฐ/บาร์เรล เนื่องจากความต้องการมีแนวโน้มฟื้นตัวขึ้นต่อเนื่องจากสหรัฐ และการผ่อนคลายมาตรการของจีนที่ทำให้กิจกรรมทางเศรษฐกิจต่างๆ ในเมืองเซี่ยงไฮ้และปักกิ่งกลับมาฟื้นตัวอีกครั้ง และกลุ่มโอเปกเพิ่มกำลังการผลิตน้ำมันมากกว่าเดิม
โดยในช่วงปลายเดือน มิ.ย. ราคาน้ำมันดีเซลเริ่มปรับตัวลดลง เมื่อวันที่ 30 มิ.ย.65 มาอยู่ที่ 155.45 เหรียญสหรัฐ/บาร์เรล เนื่องจากจากความกังวลเศรษฐกิจชะลอตัว หลังธนาคารกลางทั่วโลกปรับขึ้นอัตราดอกเบี้ย เพื่อลดความร้อนแรงของอัตราเงินเฟ้อ โดยเฉพาะธนาคารกลางสหรัฐฯ ที่มีแนวโน้มจะปรับขึ้นอัตราดอกเบี้ยสูงถึง 3.4% ในช่วงปลายปี 65 จากปัจจุบันที่ 1.50-1.75%
สำหรับน้ำมันดีเซลปรับตัวลดลงหลังจากปริมาณน้ำมันดีเซลคงคลังสหรัฐฯ ณ สัปดาห์สิ้นสุดเมื่อวันที่ 24 มิ.ย.ที่ผ่านมาปรับเพิ่มขึ้น 2.6 ล้านบาร์เรล ประกอบกับหลายโรงกลั่นเพิ่มกำลังการผลิตน้ำมันดีเซล ส่วนน้ำมันเบนซินปรับตัวลดลงเช่นกันหลังปริมาณหลังน้ำมันเบนซินคงคลังสหรัฐฯ ณ สัปดาห์สิ้นสุดเมื่อวันที่ 24 มิ.ย.ปรับเพิ่มขึ้น 2.6 ล้านบาร์เรล
ทั้งนี้ มติคณะรัฐมนตรี (ครม.) เมื่อวันที่ 21 มิ.ย.65 ได้ออกมาตรการลดค่าครองชีพให้กับประชาชนรอบใหม่ โดยในส่วนของราคาน้ำมันดีเซลมีมาตรการอุดหนุนราคาน้ำมันดีเซล 50% ในส่วนที่ราคาขายสูงกว่า 35 บาท/ลิตรเป็นเวลา 3 เดือน (ก.ค.-ก.ย.65)
สำหรับประมาณการฐานะกองทุนน้ำมันเชื้อเพลิงปัจจุบัน วันที่ 3 ก.ค.65 ติดลบ 107,601 ล้านบาท โดยแบ่งเป็นบัญชีน้ำมันติดลบ 69,718 ล้านบาท และบัญชีก๊าซ LPG ติดลบ 37,883 ล้านบาท